Document ID: 32012D0085

РЕШЕНИЕ ЗА ИЗПЪЛНЕНИЕ НА СЪВЕТА
от 10 февруари 2012 година
за предоставяне на разрешение на Испания и Франция да въведат специална мярка за дерогация от член 5 от Директива 2006/112/ЕО относно общата система на данъка върху добавената стойност
(2012/85/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО на Съвета от 28 ноември 2006 г. относно общата система за данъка върху добавената стойност (1), и по-специално член 395, параграф 1 от нея,
като взе предвид предложението на Европейската комисия,
като има предвид, че:
(1)
С писма, заведени в Комисията съответно на 5 септември 2011 г. и 13 септември 2011 г., Испания и Франция поискаха разрешение да въведат специална мярка за дерогация от разпоредбите на Директива 2006/112/ЕО по отношение на изграждането на кабелен електропровод за свързване на техните електроенергийни мрежи.
(2)
С писма от 25 октомври 2011 г. Комисията информира останалите държави-членки за исканията, отправени от Испания и Франция. С писма от 27 октомври 2011 г. Комисията уведоми Испания и Франция, че разполага с пълната информация, необходима за разглеждане на исканията.
(3)
На 27 юни 2008 г. бе подписано споразумение между Испания и Франция за изграждане на кабелен електропровод между Santa Llogaia в Испания и Baixas във Франция.
(4)
Чрез тази специална мярка кабелният електропровод следва да се счита за намиращ се 50 % в Испания и 50 % във Франция за целите на доставките на стоки и услуги, вътреобщностното придобиване на стоки и вноса на стоки, предназначени за неговото изграждане.
(5)
При липсата на такава мярка би било необходимо, в съответствие с принципа на териториалност, за всяка доставка да се установява дали мястото на облагане се намира в Испания или във Франция.
(6)
Следователно специалната мярка има за цел да опрости процедурата по събиране на данъка върху добавената стойност върху изграждането на кабелния електропровод.
(7)
Дерогацията може само в незначителна степен да окаже влияние върху общия размер на данъчните приходи на държавите-членки, събрани на етапа на крайното потребление, и няма отрицателно въздействие върху собствените ресурси на Съюза, формирани от данъка върху добавената стойност,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 5 от Директива 2006/112/ЕО на Испания и Франция се разрешава да разглеждат кабелния електропровод между Santa Llogaia в Испания и Baixas във Франция като намиращ се 50 % на територията на Испания и 50 % на територията на Франция за целите на доставките на стоки и услуги, вътреобщностното придобиване на стоки и вноса на стоки, предназначени за неговото изграждане.
Член 2
Настоящото решение поражда действие в деня на нотифицирането му.
Член 3
Адресати на настоящото решение са Кралство Испания и Френската република.
Съставено в Брюксел на 10 февруари 2012 година.

Labels: 2
5
0
18
15